# Jacky Martens

Jacky Martens (Lommel, 3 de juliol de 1963) és un ex-pilot de motocròs flamenc, Campió del món de 500cc el 1993 amb Husqvarna.

## Resum biogràfic

La primera cursa de motocròs que disputà Martens fou el 1979, a setze anys, i a mitjan dècada del 1980 feu el salt als Grans Premis del mundial pilotant una Honda privada. Després de córrer uns anys com a semi-privat amb la KTM, a començaments de la dècada del 1990 entrà a l'equip oficial de la marca austríaca i el 1991 hi aconseguí el subcampionat del món de 500 cc.
El 1992 va fitxar per Husqvarna i començà a pilotar la temible Husqvarna 610 de 4T. Molta gent pensà que això era un pas enrere en la seva carrera, ja que aleshores les motocicletes de quatre temps eren més lentes, pesades i poc competitives que les de 2T, al contrari del que passa actualment. De fet el seu començament de temporada fou difícil, però després d'alguns resultats encoratjadors a final de temporada va poder acabar en l'onzena posició. Tanmateix, el 1993 fou diferent. Després d'una poc reeixida cursa al primer Gran Premi, el de Gran Bretanya disputat a Hawkstone Park, Martens progressà ràpidament fins a assolir les posicions capdavanteres del Campionat del Món, amb dura lluita amb el suec Jorgen Nilsson. El resultat final del campionat fou incert fins a la darrera cursa, en què Martens aconseguí el títol essent el primer pilot a guanyar-lo amb una motocicleta de quatre temps des de feia més de 20 anys. A més a més, la seva actuació amb la potent Husqvarna li feren guanyar una cort de seguidors, especialment britànics, arribant a ser tan popular al Regne Unit com els mateixos pilots d'aquell país.
El 1994 defensà el seu títol, aquest cop tenint com a màxim rival un altre suec, Marcus Hansson. Un cop més el campionat es decidí a la darrera cursa, amb la mala sort que una avaria en la darrera mànega del Gran Premi li costà el títol, quedant subcampió del món per molt poc. Els anys 1995 i 1996 tingué sengles lesions, de manera que la seva darrera temporada en actiu fou la de 1997. En aquells temps, Martens era vist gairebé com un perdedor, però ell se les va enginyar per a capgirar les previsions i assolir un resultats impressionants, incloent la victòria en una mànega al Gran Premi de Gran Bretanya, a Hawkstone Park, circuit curull de fans britànics del flamenc que l'encoratjaren durant tota la cursa.
Un cop retirat, Martens seguí vinculat al motocròs com a assistent de l'equip de fàbrica de Husqvarna. Darrerament, però, ha esdevingut un exitós director d'equip, liderant el JM Racing KTM Team. Sota el seu comanament l'equip ha aconseguit el campionat del món de la categoria MX3 amb el també flamenc Sven Breugelmans. L'equip dona també suport a Joel Roelants en la categoria MX2.

## Palmarès al Campionat del Món

| Any | Motocicleta | 500cc | 250cc |
| 1984 | KTM | - | 5è |
| 1985 | KTM | - | - |
| 1986 | KTM | - | 59è |
| 1987 | KTM | 8è | - |
| 1988 | KTM | 9è | - |
| 1989 | KTM | 5è | - |
| 1990 | KTM | 4t | - |
| 1991 | KTM | 2n | - |
| 1992 | Husqvarna | 11è | - |
| 1993 | Husqvarna | 1r | - |
| 1994 | Husqvarna | 2n | - |
| 1995 | Husqvarna | 5è | - |
| 1996 | Husqvarna | 7è | - |
| 1997 | Husqvarna | 14è | - |
* 1 2 Lesionat.

## Referències

* ↑ «Profile - Jacky Martens» (en anglès). bestsports.com.br. [Consulta: 28 juliol 2010].

## Enllaços externs

* Jacky Martens - Lloc web oficial (anglès)
* Vídeo del GP de Bèlgica a Namur de 1996 (anglès)
Campions del Món de MX3$^1$ :
1952 - Leloup
1953 - Mingels
1954 - Mingels
1955 - Draper
1956 - Archer
1957 - Nilsson
1958 - Baeten
1959 - Lundin
1960 - Nilsson
1961 - Lundin
1962 - Tibblin
1963 - Tibblin
1964 - Smith
1965 - Smith
1966 - Friedrichs
1967 - Friedrichs
1968 - Friedrichs
1969 - Åberg
1970 - Åberg
1971 - De Coster
1972 - De Coster
1973 - De Coster
1974 - Mikkola
1975 - De Coster
1976 - De Coster
1977 - Mikkola
1978 - Mikkola
1979 - Noyce
1980 - Malherbe
1981 - Malherbe
1982 - Lackey
1983 - Carlqvist
1984 - Malherbe
1985 - Thorpe
1986 - Thorpe
1987 - Jobé
1988 - Geboers
1989 - Thorpe
1990 - Geboers
1991 - Jobé
1992 - Jobé
1993 - Martens
1994 - Hansson
1995 - Smets
1996 - King
1997 - Smets
1998 - Smets
1999 - Bartolini
2000 - Smets
2001 - Everts
2002 - Everts
2003 - Smets
2004 - Demaria
2005 - Breugelmans
2006 - Demaria
2007 - Demaria
2008 - Breugelmans
2009 - Renet
2010 - Campano
2011 - Bill
2012 - Walkner
2013 - Gerčar :
$^1$Del 1957 al 2002, era el Campionat del Món de Motocròs 500cc, 650cc el 2003 i MX3 d'ençà del 2004 (en cursiva, els Campionats d'Europa previs al mundial). :